
Nr. 27/19/5 iunie 2002

R A P O R T

asupra proiectului de Lege privind respingerea Ordonanţei de urgenţă a Guvernului nr.40/2000 pentru modificarea şi completarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind respingerea Ordonanţei de urgenţă a Guvernului nr.40/2000 pentru modificarea şi completarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, trimis cu adresa nr.739 din 28 ianuarie 2002.

1. 
La întocmirea prezentului raport, Comisia a avut în vedere punctul de vedere al Guvernului şi avizele primite de la Consiliul Legislativ şi de la următoarele comisii:

2. Comisia pentru buget, finanţe şi bănci;

3. Comisia juridică, de disciplină şi imunităţi.

Comisia a fost investită cu dezbaterea şi avizarea proiectului de lege mai sus menţionat în procedură de urgenţă.

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap. Intervenţia legislativă propusă vizează reformularea unor texte pentru a fi eliminate anumite neclarităţi de limbaj, precum şi cuprinderea unor drepturi pentru persoanele cu handicap şi îndeosebi pentru nevăzătorii cu handicap grav, care au fost omise în reglementarea iniţială.

Comisia propune plenului aprobarea proiectului de lege în forma prezentată de Senat întrucât prevederile sale au fost preluate ca amendamente în raportul asupra proiectului de lege privind aprobarea Ordonanţei de urgenţă a Guvernului nr.102/1999.

Proiectul de lege face parte din categoria legilor organice, conform prevederilor constituţionale.


La dezbaterea acestui proiect au participat ca invitaţi dl Paul Ciobănelu – secretar de stat al Secretariatului de stat pentru Persoanele cu Handicap şi d-na Georgeta Gheorghe – director general în cadrul Ministerului Muncii şi Solidarităţii Sociale.

La lucrările comisiei au fost prezenţi 18 deputaţi, din totalul de 20 membri ai comisiei.

Proiectul de lege a fost adoptat de Senat în şedinţa din data de 20 decembrie 2001.

În urma dezbaterii proiectului de lege în şedinţa din data de 8 mai 2002, Comisia propune admiterea fără modificări a acestuia, în forma prezentată de Senat, cu unanimitate de voturi.

